
	2025 m. balandžio        d. Nr. D1-

	Alytus




Vadovaudamasis Lietuvos Respublikos vietos savivaldos įstatymo 34 straipsnio 6 dalies 2 punktu, Lietuvos Respublikos socialinės apsaugos ir darbo ministro 2023 m. lapkričio 23 d. įsakymo Nr. A1-784 „Dėl Informacijos teikimo asmenims su negalia jų pasirinktais prieinamais bendravimo būdais rekomendacijų patvirtinimo“ 2.1.1 papunkčiu:
1. Tvirtinu Alytaus rajono savivaldybės administracijos informacijos rengimo ir (ar) teikimo asmenims su negalia jų pasirinktais prieinamais bendravimo būdais tvarkos aprašą (toliau – Aprašas) (pridedama).
2. Skiriu:
2.1. Alytaus rajono savivaldybės administracijos Socialinės paramos skyrių atsakingu už Aprašo koordinavimą;
2.2. Alytaus rajono savivaldybės administracijos Komunikacijos skyrių atsakingu už nekintamos viešos informacijos skelbimą Alytaus rajono savivaldybės interneto svetainėje, pagal Alytaus rajono savivaldybės administracijos struktūrinių padalinių ir darbuotojų, nepriklausančių struktūriniams padaliniams, pateiktą informaciją.
3. Įpareigoju Alytaus rajono savivaldybės administracijos padalinių vadovus ir darbuotojus, neįeinančius į padalinius, užtikrinti, kad, rengiant ir teikiant informaciją asmenims su negalia (įskaitant internetu teikiamas paslaugas) bei organizuojant bendros paskirties renginius (mokymus, susirinkimus, diskusijas ir kt.), būtų vadovaujamasi Aprašu.
4. Pavedu Alytaus rajono savivaldybės administracijos Teisės, civilinės metrikacijos ir vidaus administravimo skyriui per Dokumentų valdymo sistemą Doc Logix su šiuo įsakymu supažindinti Alytaus rajono savivaldybės administracijos padalinių vadovus ir į padalinius neįeinančius darbuotojus.
5. Nurodau šį įsakymą paskelbti Teisės aktų registre ir Savivaldybės interneto svetainėje. 
Šis įsakymas gali būti skundžiamas Regionų administraciniam teismui bet kuriuose teismo rūmuose Lietuvos Respublikos administracinių bylų teisenos įstatymo nustatyta tvarka.

PATVIRTINTA
Alytaus rajono savivaldybės administracijos
direktoriaus 2025 m. balandžio     d. 
įsakymu Nr. D1-


ALYTAUS RAJONO SAVIVALDYBĖS ADMINISTRACIJOS INFORMACIJOS RENGIMO IR (AR) TEIKIMO ASMENIMS SU NEGALIA JŲ PASIRINKTAIS PRIEINAMAIS BENDRAVIMO BŪDAIS TVARKOS APRAŠAS

I SKYRIUS
BENDROSIOS NUOSTATOS

1. Alytaus rajono savivaldybės administracijos informacijos rengimo ir (ar) teikimo asmenims su negalia jų pasirinktais prieinamais bendravimo būdais tvarkos aprašas (toliau – Aprašas) detalizuoja Alytaus rajono savivaldybės administracijos (toliau – Administracija) ir jos struktūrinių padalinių ir darbuotojų, nepriklausančių struktūriniams padaliniams (toliau kartu – Struktūriniai padaliniai), veiksmus rengiant ir teikiant informaciją asmenims su negalia.
2. Apraše vartojamos sąvokos suprantamos taip, kaip jos apibrėžtos Lietuvos Respublikos asmens su negalia teisių apsaugos pagrindų įstatyme, Lietuvos Respublikos visuomenės informavimo įstatyme, Lietuvos Respublikos viešojo administravimo įstatyme ir Lietuvos Respublikos dokumentų ir archyvų įstatyme.
3. Aprašas parengtas vadovaujantis Informacijos teikimo asmenims su negalia jų pasirinktais prieinamais bendravimo būdais rekomendacijomis (toliau – Rekomendacijos), patvirtintomis Lietuvos Respublikos socialinės apsaugos ir darbo ministro 2023 m. lapkričio 29 d. Nr. A1-784 „Dėl Informacijos teikimo asmenims su negalia jų pasirinktais prieinamais bendravimo būdais rekomendacijų patvirtinimo“.

II SKYRIUS
INFORMACIJOS TEIKIMO ASMENIMS SU NEGALIA BŪDAI

4. Atsižvelgiant į konkretaus asmens negalios pobūdį (klausos, regos, intelekto), informacija asmeniui su negalia ar jo atstovui, jiems išreiškus poreikį šio Aprašo 5 punkte išvardintais atvejais, teikiama bent vienu prieinamu bendravimo būdu:
4.1. Brailio raštu, vadovaujantis Lietuvos standarto LST ISO 17049:2017, LST ISO 17049:2017/NA:2019 „Prieinamas dizainas. Brailio rašto naudojimas ant ženklų, įrangos ir prietaisų“ redakcija lietuvių kalba kartu su nacionaliniu (informaciniu) priedu „Lietuvių kalbai pritaikyta Brailio rašto ženklų sistema“.
4.2. Garsinėmis ir (ar) vaizdinėmis priemonėmis, vadovaujantis Asmens su negalia teisių apsaugos agentūros prie Lietuvos Respublikos socialinės apsaugos ir darbo ministerijos (toliau – Agentūra) direktoriaus patvirtintomis rekomendacijomis dėl informacijos teikimo asmeniui su klausos negalia renginiuose ar asmeniui su klausos negalia teikiamoje rašytinėje informacijoje.
4.3. Lengvai suprantama kalba, vadovaujantis Vilniaus universiteto Taikomosios kalbotyros instituto parengtomis Teksto lengvai suprantama kalba rengimo gairėmis, kurios skelbiamos Vilniaus universiteto interneto svetainėje.
4.4. Ekrano skaitymo programa ar įjungtu padidinto kontrasto režimu tinkamai perskaitomu elektroninio dokumento turiniu, pavyzdžiui, tekstiniu formatu, atidaromu „Microsoft Word“, „Open Office Writer“ programine įranga, ar kitu tekstiniu formatu arba draugišku PDF formatu, sukurtu iš tekstinio formato, o ne skenuojant dokumentą


III SKYRIUS
INFORMACIJOS TEIKIMAS ASMENIMS SU NEGALIA PAGAL PRAŠYMĄ

5. Struktūriniai padaliniai savo srities klausimais užtikrina galimybę gauti informaciją (pvz., apie pagalbos ar paslaugos suteikimą, dokumento turinio išaiškinimą) asmenims su negalia šio Aprašo 4 punkte nurodytais prieinamais bendravimo būdais, kai:
5.1. asmuo su negalia ar jo vienas iš tėvų (įtėvių), pilnamečių vaikų, ar globėjas (rūpintojas), sutuoktinis, aprūpintojas, asmens įgaliotas kitas asmuo arba asmeniui atstovaujantis jo nuolatinės gyvenamosios vietos savivaldybės mero nustatyta tvarka paskirtas socialinis darbuotojas, arba socialinės globos įstaigos, kurioje asmuo gyvena nuolat, socialinis darbuotojas (toliau – Atstovas) pateikia (atvykus, paštu, elektroninių ryšių priemonėmis) Administracijai prašymą informaciją jam ar jo atstovaujamam asmeniui su negalia (kai prašymą teikia Atstovas) teikti asmens su negalia pasirinktu prieinamu bendravimo būdu (toliau – Prašymas). 
Tais atvejais, kai asmeniui su negalia pateikti informacijos prieinamu bendravimo būdu nėra galimybės Viešojo administravimo įstatymo nustatytais terminais (pavyzdžiui, dėl didelės apimties turinio informacijos parengimas lietuvių gestų kalba, Brailio raštu ar lengvai suprantama kalba gali trukti iki 60 kalendorinių dienų ir ilgiau), savo srities klausimais Struktūrinis padalinys asmeniui su negalia pateikia informaciją raštu įprastu formatu, kartu informuodamas apie terminą, kada jam bus pateikta informacija prieinamu bendravimo būdu;
5.2. asmuo su negalia ar jo Atstovas išreiškia poreikį, asmeniui su negalia atvykus į Administraciją, gauti informaciją lietuvių gestų kalba, apie tai informavęs (atvykęs, paštu, elektroninių ryšių priemonėmis) Administraciją ne vėliau kaip likus 5 darbo dienoms iki atvykimo.
6. Administracija gali atsisakyti teikti informaciją asmeniui su negalia jo pasirinktu prieinamu bendravimo būdu, jeigu, naudojantis Agentūros interneto svetainėje skelbiama skaičiuokle, atlikus neproporcingos naštos vertinimą pagal Neproporcingos naštos vertinimo kriterijus (Rekomendacijų 3 priedas), nustatoma, kad organizacinė ir (ar) finansinė našta Administracijai būtų didesnė už tikėtiną gauti naudą asmeniui su negalia ir galėtų sukelti neproporcingą naštą Administracijos funkcijų vykdymui. Asmuo su negalia ar jo Atstovas apie tai informuojamas prašyme nurodytu prieinamu bendravimo būdu.


IV SKYRIUS
INFORMACIJOS SKLAIDA ASMENIMS SU NEGALIA

7. Administracija skleidžia informaciją visuomenės informavimo priemonėmis, kartu pateikdama informaciją lengvai suprantama kalba ir lietuvių gestų kalba, jei informacija pateikiama vaizdo ir (ar) garso įrašu, jo turinys, skirtas asmenims su regos ir (ar) klausos negalia, turi atitikti Vaizdo ir (ar) garso įrašų turinio, skirto asmenims su regos ir (ar) klausos negalia, rekomendacijas (Rekomendacijų 1 priedas).
8. Administracija ir Struktūriniai padaliniai skelbia interneto svetainėje, taip pat mobiliojoje programoje, jei ją turi skelbiamos nekintamos informacijos lietuvių gestų ir lengvai suprantama kalbomis Rekomendacijų 2 priede nurodytą informaciją, kiek tai neprieštarauja Bendruosiuose reikalavimuose valstybės ir savivaldybių institucijų ir įstaigų interneto svetainėms ir mobilioms programoms, patvirtintuose Lietuvos Respublikos Vyriausybės 2003 m. balandžio 18 d. nutarimu Nr. 480 „Dėl Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“, nustatytai tvarkai.

V SKYRIUS
INFORMACIJOS TEIKIMO ASMENIMS SU NEGALIA FORMOS IR RENGIMAS

9. Informacijos prieinamu bendravimo būdu teikimo formos:
9.1. elektroninis ir (ar) popierinis dokumentas. Elektroninis tekstinio formato dokumentas gali būti perskaitomas naudojant „Microsoft Word“, „Microsoft Excel“, PDF, „Microsoft Power Point“ ar lygiavertę programinę įrangą;
9.2. susirašinėjimas elektroniniu paštu;
9.3. vaizdo ir (ar) garso įrašas.
10. Aprašo 9 punkte nurodytos informacijos prieinamu bendravimo būdu teikimo formos, teikiant informaciją asmenims su negalia šio Aprašo 4.1-4.4 papunkčiuose nurodytais prieinamo bendravimo būdais, taikomos:
10.1. Aprašo 5.1 papunktyje ir 7-8 punktuose numatytais atvejais, kai:
10.1.1. elektroninių ir (ar) popierinių dokumentų turinys yra skirtas asmenims su regos negalia. Turinys turi atitikti Elektroninių ir (ar) popierinių dokumentų, ir (ar) susirašinėjimo elektroniniu paštu turinio, skirto asmenims su regos negalia, rekomendacijas (Rekomendacijų 4 priedas);
10.1.2. susirašinėjimo elektroniniu paštu turinys yra skirtas visuomenei informuoti, jis turi atitikti Rekomendacijų 4 priede pateikiamas rekomendacijas;
10.1.3. vaizdo ir (ar) garso įrašų turinys yra skirtas asmenims su regos ir (ar) klausos negalia, jis turi atitikti Rekomendacijų 1 priede pateikiamas rekomendacijas;
10.1.4. vaizdo įrašų turinys yra skirtas asmenims su klausos negalia, jis turi atitikti Vaizdo įrašų turinio, skirto asmenims su klausos negalia, rekomendacijas (Rekomendacijų 5 priedas);
10.1.5. elektroninių ir (ar) popierinių dokumentų, ir (ar) susirašinėjimo elektroniniu paštu turinys yra skirtas asmenims su intelekto negalia, jis turi atitikti Teksto lengvai suprantama kalba rengimo rekomendacijas (Rekomendacijų 6 priedas);
10.2. šio Aprašo 8 punkte numatytu atveju Rekomendacijų 2 priede nurodyta nekintanti viešoji informacija, skirta asmenims su klausos ir (ar) intelekto negalia, skelbiama Alytaus rajono savivaldybės interneto svetainės pagrindiniame puslapyje arba specialiu ženklu pažymėtoje skiltyje, naudojant oficialų gestų kalbos ženklą, pateikiamą Lietuvos kurčiųjų draugijos interneto svetainėje, ir lengvai suprantamos kalbos ženklą, pateikiamą Europos intelekto negalią turinčių asmenų ir jų šeimų asociacijos „Įtrauki Europa“ (angl. „Inclusion Europe, the European Association of Persons with Intellectual Disabilities and Their Families“) interneto svetainėje.
11. Struktūriniai padaliniai savo veiklos srities nekintamą viešą informaciją prieš teikdami paskelbti Alytaus rajono savivaldybės interneto svetainėje lengvai suprantama kalba laikosi šių etapų:
11.1. tekstas parengiamas antruoju lygiu pagal Rekomendacijų 4 priede pateikiamas rekomendacijas;
11.2. parengtas antrojo lygio tekstas pateikiamas Agentūros Konsultacijų centro asmenų su intelekto negalia tikslinei grupei (toliau – Tikslinė grupė) tikrinti;
11.3. Tikslinei grupei patikrinus tekstą ir pateikus pastabų, tekstas prireikus pataisomas;
11.4. prireikus tekstas pateikiamas Tikslinei grupei dar kartą patikrinti;
11.5. Tikslinės grupės patikrintas tekstas ir prireikus Struktūrinio padalinio patikslintas tekstas skelbiamas.
12. Kai tekstas rengiamas šio Aprašo 5.1 papunktyje numatytu atveju, Struktūrinis padalinys, kurio veiklos srities klausimais teikiamas informavimas, parengia tekstą antruoju lygiu. Šio teksto Tikslinė grupė netikrina, šis tekstas negali būti skelbiamas interneto svetainėje, naudojant lengvai suprantamos kalbos ženklą.
13. Prireikus teksto rengėjas dėl teksto parengimo ir (ar) tikrinimo, neatskleisdamas asmens su negalia asmens duomenų, gali kreiptis į Agentūrą dėl konsultacijos ir (ar) metodinės pagalbos suteikimo.
14. Aprašo 8. punkte numatytu atveju parengto teksto pabaigoje pateikiama informacija apie Administraciją, jo darbuotoją (-us), parengusį (-ius) ir (ar) tikrinusį (-ius) tekstą (vardas (-ai), pavardė (-ės)), teksto iliustratorių (-ius) (vardas (-ai), pavardė (-ės)) ir (ar) tekste panaudotos (-ų) iliustracijos (-ų) šaltinį (-ius).


VI SKYRIUS
BAIGIAMOSIOS NUOSTATOS

15. Aprašo įgyvendinimo tikslu asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo nuostatomis ir kitais teisės aktais, kurie reglamentuoja asmens duomenų apsaugą ir saugumą.
16. Ginčai, kilę dėl Administracijos sprendimų bei veiksmų, susijusių su informacijos asmenims su negalia jų pasirinktais prieinamais bendravimo būdais teikimu, sprendžiami Lietuvos Respublikos administracinių bylų teisenos įstatymo nustatyta tvarka.

